钦定古今图书集成/明伦汇编/官常典/第771卷 > 册府元龟 > 甯戚
## 钦定古今图书集成/明伦汇编/官常典/第771卷 > 册府元龟 > 甯戚

按《淮南子道应训》：“甯戚欲于齐桓公，困穷无以自达，
于是为商旅，将任车以商于齐，暮宿于郭门之外。桓
公郊迎客，夜开门，辟任车，爝火甚盛，从者甚众。甯戚
飰牛车下，望见桓公而悲，击牛角而疾商歌。桓公闻
之，抚其仆之手曰：‘异哉！歌者非常人也’！命后车载之。
桓公及至，从者以请。桓公赣之衣冠而见说，以为天”
下。桓公大说，将任之。群臣争之曰：“客，卫人也。卫之去
齐不远，君不若使人问之。问之而故贤者也，用之未
晚。”桓公曰：“不然。问之患其有小恶也。以人之小恶而
忘人之大美，此人主之所以失天下之士也。”

按《说苑君道篇》：“齐桓公问于甯戚曰：‘筦子今年老矣，
为弃寡人而就世也？吾恐法令不行，人多失职，百姓
疾怨，国多盗贼，吾何如而使奸邪不起，民衣食足乎’？
甯戚对曰：‘要在得贤而任之’。桓公曰：‘得贤奈何’？甯戚
对曰：‘开其道路，察而用之，尊其位，重其禄，显其名，则
天下之士骚然举足而至矣’。桓公曰：‘既以举贤士而
用之矣。微夫子幸而临之，则未有布衣屈奇之士，踵
门而求见寡人者’。”甯戚对曰：“是君察之不明，举之不
显，而用之疑，官之卑，禄之薄也。且夫国之所以不得
士者，有五阻焉：主不好士，谄谀在傍，一阻也；言便事
者，未尝见用，二阻也；壅塞掩蔽，必因近习，然后见察，
三阻也；讯狱诘穷，其辞以法过之，四阻也；执事适欲，
擅国权命，五阻也。去此五阻，则豪俊并兴，贤智求处。
五阻不去，则上蔽吏民之情，下塞贤士之路。是故明
王圣主之治，若夫江海无不受，故长为百川之主；明
王圣君无不容，故安乐而长久。因此观之，则安主利
人者，非独一士也。”桓公曰：“善。吾将著夫五阻，以为戒
本也。”